Tuo pat metu ES pripažino, kad ruonių medžioklė yra neatsiejama inuitų ar kitų čiabuvių bendruomenių socialinės ekonomikos, mitybos, kultūros ir identiteto dalis, labai prisidedanti prie jų pragyvenimo ir vystymosi, teikianti maistą ir pajamas ir taip užtikrinanti bendruomenės gyvenimą ir tvarų pragyvenimą, taip pat apsauganti ir tęsianti tradicinį bendruomenės būvį. ES taip pat atkreipė dėmesį, kad inuitų ar kitų čiabuvių bendruomenių vykdoma tradicinė ruonių medžioklė nekelia tokio visuomenės moralinio susirūpinimo kaip medžioklė, vykdoma visų pirma dėl komercinių priežasčių. Be to, remiantis 2007 m. Jungtinių Tautų deklaracija dėl čiabuvių tautų teisių, plačiai pripažinta, kad neturėtų nukentėti pagrindiniai, ekonominiai ir socialiniai inuitų ar kitų čiabuvių bendruomenių interesai.

2010 m. Kanada ir Norvegija Pasaulio prekybos organizacijoje pradėjo ginčų sprendimo procedūras dėl Pagrindinio reglamento ir jo pradinio Įgyvendinimo reglamento (ES) Nr. 737/2010. 2013 m. PPO padarė išvadą, kad ES produktų iš ruonių reguliavimo tvarka, pagal kurią su inuitais ir jūrų išteklių valdymu susijusiomis išimtimis suteikiama galimybė į ES rinką patekti tam tikriems produktams iš ruonių, darė neigiamą poveikį Kanados ir Norvegijos produktų konkurencinėms galimybėms iš Grenlandijos importuojamų ir ES vidaus produktų atžvilgiu. Išties pažymėtina, kad tuo metu tik Grenlandija oficialiai kreipėsi dėl patvirtinimo įstaigos pripažinimo.

Siekdama suderinti šią tvarką su PPO sprendimais, ES priėmė Reglamentą (ES) 2015/1775, kuriuo ES produktų iš ruonių reguliavimo tvarka iš dalies pakeista panaikinant su jūrų išteklių valdymu susijusią išimtį.

Nepaisant to, tos išimties panaikinimas nedarė poveikio valstybių narių teisei ir toliau reglamentuoti medžioklę, kuria siekiama užtikrinti tvarų jūrų išteklių valdymą. Tačiau dėl to valstybės narės negalėjo leisti pateikti rinkai produktų iš taip sumedžiotų ruonių, išskyrus atvejus, kai jiems buvo taikoma likusi galioti inuitų ar kitų čiabuvių bendruomenėms nustatyta išimtis. Be to, iš dalies pakeistu reglamentu padidintas derėjimas su Pagrindinio reglamento tikslu, nes gyvūnų gerovės aspektai aiškiai įtraukti kaip viena iš išimties taikymo sąlygų.

Reglamento (EB) Nr. 1007/2009 3 straipsnio 3 dalyje reikalauta, kad Komisija parengtų technines rekomendacines pastabas, kuriose, siekiant padėti atitinkamoms nacionalinėms institucijoms užtikrinti reikalavimų vykdymą, būtų pateiktas Kombinuotosios nomenklatūros kodų, kurie gali būti susiję su produktais iš ruonių, orientacinis sąrašas.

Siekiant užtikrinti vienodą Pagrindinio reglamento įgyvendinimą, priimtas Komisijos įgyvendinimo reglamentas (ES) 2015/1850, kuriuo nustatyti keliautojų ar jų šeimos narių asmeninėms reikmėms naudojamų produktų iš ruonių importo reikalavimai. Tame reglamente išdėstyti kriterijai, kuriais remiantis pripažįstamos įstaigos, atsakingos už dokumentų, patvirtinančių, kad laikomasi inuitams ar kitų čiabuvių bendruomenėms nustatytos išimties taikymo sąlygų, išdavimą. Be to, jame nustatytas valstybių narių kompetentingų institucijų, atsakingų už pažymų tikrinimą ir juose pateiktų duomenų registravimą, vaidmuo.

3.ES valstybių narių ataskaitos

Šios ataskaitos rengimo tikslais ES valstybės narės savo nacionalines ataskaitas Komisijai turėjo pateikti iki 2019 m. birželio 30 d. užpildydamos internetinį klausimyną. 28 ES valstybių narių ataskaitinis laikotarpis buvo nuo 2015 m. spalio 18 d. (Reglamento (ES) 2015/1775 įsigaliojimo diena) iki 2018 m. gruodžio 31 d.

Nacionalines ataskaitas pateikė visos ES valstybės narės, išskyrus keturias (Graikiją, Liuksemburgą, Maltą ir Prancūziją). Ši ataskaita parengta remiantis gauta informacija. Todėl žodžius „visos valstybės narės“ reikėtų suprasti kaip „visos valstybės narės, išskyrus keturias ataskaitų nepateikusias valstybes nares“.

a) Kompetentinga institucija

Pagal Komisijos įgyvendinimo reglamento (ES) 2015/1850 6 straipsnį kiekviena valstybė narė turi paskirti vieną arba kelias kompetentingas institucijas, atsakingas už importuojamų produktų iš ruonių pažymų tikrinimą, kai to prašo muitinė, taip pat už toje valstybėje narėje įsteigtų ir veikiančių pripažintų įstaigų vykdomo pažymų išdavimo tikrinimą ir už produktų iš ruonių, gautų sumedžiojus ruonius toje valstybėje narėje, pažymų kopijų laikymą. Valstybės narės turi informuoti Komisiją apie paskirtas kompetentingas institucijas, o Komisija turi paskelbti paskirtų kompetentingų institucijų sąrašą savo interneto svetainėje ir jį reguliariai naujinti. Prireikus valstybių narių buvo prašoma atnaujinti savo duomenis, pateiktus paskelbtame sąraše.

Valstybių narių nacionalinės teisės aktais oficialiai paskiriama kompetentinga institucija ir nustatomas jos vaidmuo – inspektavimas, pripažintų įstaigų išduotų pažymų tikrinimas, bendradarbiavimas su kitomis viešojo administravimo institucijomis (pvz., Finansų ministerija arba Žemės ūkio ministerija) ir muitinėmis, įskaitant konsultavimą sienų kontrolės klausimais. Portugalijoje produktų iš ruonių importas vykdomas pagal licencijas, kurias pagal Nykstančių laukinės faunos ir floros rūšių tarptautinės prekybos konvenciją (CITES) išduoda valdymo institucija.

Pildydama klausimyną Danija suabejojo, ar reikalingi Įgyvendinimo reglamento (ES) 2015/1850 6 straipsnio 1 dalies b ir c punktai ir to reglamento priede nustatytos pažymos ketvirtoji kopija, nes, jos supratimu, valstybės narės negali paskirti pripažintų įstaigų. Komisija atsakė, kad kai kuriose valstybėse narėse yra gyventojų, kurie atitinka inuitų ar kitų čiabuvių bendruomenių apibrėžtį ir kuriems dėl to būtų leidžiama medžioti ruonius savo pragyvenimui bei pateikti produktus iš ruonių ES rinkai. Tos valstybės narės galėtų prašyti, kad kuri nors iš jos įstaigų būtų oficialiai pripažinta kaip pažymų išdavimo įstaiga. Tokiu atveju 6 straipsnio 1 dalies b ir c punktai ir ketvirtoji pažymos kopija, kuri pagal 6 straipsnio 1 dalies c punktą turėtų būti pateikiama kompetentingai institucijai, būtų aktualūs.

b) Inuitų ar kitų čiabuvių bendruomenėms taikoma išimtis

Danija buvo vienintelė valstybė narė, ataskaitoje nurodžiusi, kad jos rinkai, remiantis sąlygomis, išdėstytomis Pagrindinio reglamento su pakeitimais 3 straipsnio 1 dalyje nustatytoje inuitų ar kitų čiabuvių bendruomenėms skirtoje išimtyje, buvo pateikta produktų iš ruonių. Ataskaitiniu laikotarpiu Danijos muitinė užregistravo, kad bendra iš Grenlandijos importuotų produktų iš ruonių vertė buvo 2 626 128 Danijos kronų, o bendras kiekis – 10 502 kg.

Muitinės ar kitos vykdymo užtikrinimo institucijos nesikreipė nė į vieną valstybę narę, kad galėtų priimti sprendimą dėl priemonių, kurių turėtų būti imamasi kilus abejonių dėl pažymos tikrumo ar teisingumo, arba kad gautų papildomų konsultacijų. Nė vienai iš jų neteko atsisakyti leisti pateikti savo rinkai produktų iš ruonių, kuriems taikoma inuitų ar kitų čiabuvių bendruomenėms nustatyta išimtis. Tik Portugalija kartą paprašė išversti vieną pažymą (nustatytą Įgyvendinimo reglamento 4 straipsnyje) į savo nacionalinę kalbą. Pagal Kroatijos nacionalinės teisės aktus reikalaujama pažymas išversti į nacionalinę kalbą.

c) Naudojimas keliautojų arba jų šeimos narių asmeninėms reikmėms

Keturios valstybės narės (Čekija, Ispanija, Lenkija ir Vokietija) ataskaitose nurodė atvejų, kai muitinės pranešė kompetentingai institucijai apie problemą, susijusią su importuojamais produktais iš ruonių, skirtais naudoti keliautojų arba jų šeimos narių asmeninėms reikmėms, kaip nustatyta Pagrindinio reglamento su pakeitimais 3 straipsnio 2 dalyje.





d) Pateikimas rinkai kitu pagrindu

Produktų iš ruonių neleidžiama pateikti ES rinkai kitu pagrindu, nei remiantis pirmiau minėtomis dviem išimtimis. Tik Estijai ir Portugalijai buvo pranešta apie prašymą leisti pateikti produktus iš ruonių rinkai dėl kitų priežasčių, nei remiantis inuitų ar kitų čiabuvių bendruomenėms nustatyta išimtimi arba naudojimu keliautojų ar jų šeimos narių asmeninėms reikmėms. Estijoje vienas batų gamintojas, kuris vėliau reeksportuoja visas pagamintas prekes, importavo raugintų ruonenų (2016 m. – 1 700 vnt., 2017 m. – 1 988 vnt., 2018 m. – 2 418 vnt.) pagal laikinojo įvežimo perdirbti procedūrą. Portugalija atmetė vieną prašymą leisti importuoti parduoti skirtus produktus iš ruonių.